COMPARECENCIA DOS REPRESENTANTES DO PADROADO DO MUSEO DO POBO GALEGO PERANTE A COMISIÓN PARLAMENTAR PARA A REFORMA DO ESTATUTO DE AUTONOMÍA DE GALICIA

Ante todo queremos agradecer ao Parlamento de Galicia esta invitación que nos ofrece a oportunidade de manifestar as nosas opinións sobre algúns aspectos da reforma en curso do Estatuto de Autonomía do noso país.

Lamentamos que a brevidade do prazo que tivemos para preparar esta comparecencia nos impedise elaborar mellor a nosa modesta aportación e sondar a fondo as diversas posturas ao respecto que de seguro existen no seo do Padroado. Por tal motivo, a comisión que elaborou o presente texto
, decidiu limitarse, dentro do listado de temas que se nos enviou, a aqueles directamente relacionados coa cultura e coa identidade galegas, que constitúen o ámbito de actuación do Museo do Pobo Galego, e dentro deles a expor aquí as que entendemos son as opinións maioritarias dos membros do Padroado.
I. Consideracións e propostas sobre cuestións do ámbito cultural da nosa institución.

a) O novo Estatuto debe garantir que as competencias da Comunidade Autónoma en materia cultural serán exclusivas, e non só nominalmente senón tamén realmente. En consecuencia, cómpre poñer fin á dualidade de redes (de bibliotecas, de arquivos, de museos), unha de titularidade estatal, outra de titularidade autonómica. A primeira debe desaparecer en beneficio da segunda mediante as correspondentes transferencias de titularidade e de recursos. Entendemos que só deste xeito serán posibles políticas culturais autenticamente integradas e que só así o poder autonómico poderá levar a cabo unha dirección e coordinación acaídas da xestión e do desenvolvemento de todos os recursos culturais públicos de Galicia. 

b) Cómpre tamén salientar no texto que os poderes públicos galegos veñen obrigados a velar pola protección, defensa e desenvolvemento de todos os elementos que conforman a identidade galega e, en especial, a configuración paisaxística e ocupacional do territorio, a lingua, a cultura propia e, en xeral, todo o patrimonio cultural, tanto o material como o inmaterial.

c) A Xunta de Galicia ficará capacitada para establecer convenios de colaboración para a prestación de servizos en materia cultural tanto co Estado como con outras Comunidades Autónomas coas que teña especial vinculación. Así mesmo, poderá instar do Estado o establecemento de convenios desta índole con outros Estados cos que Galicia teña lazos de especial relevancia.

d) O novo Estatuto debe definir mellor do que o actual a natureza do Consello da Cultura Galega como órgano exclusivamente consultivo e asesor, e prever que a súa composición garanta unha representación completa do mundo da cultura mediante canles estrictamente corporativas e asociativas, así como a transparencia e o control parlamentar do uso dos recursos públicos que se lle asignen. 

e) O Estatuto debe definir qué se entende por Fondo Cultural Galego e qué consecuencias normativas e económicas se derivan do seu recoñecemento estatutario. 

f) O Estatuto recoñecerá o papel da Real Academia Galega na elaboración e desenvolvemento da normativa lingüística.

II. Consideracións e propostas sobre outras cuestións.

II.1) Verbo da definición identitaria de Galicia, dos seus elementos simbólicos, culturais e lingüísticos, e da plurinacionalidade do estado.

a) Tendo en conta a propia realidade pasada e presente do país, así como o que está a acontecer na reforma doutros Estatutos (Cataluña, Andalucía, etc), consideramos que o texto debe recoller a afirmación do carácter nacional de Galicia.

b) Propoñemos a inclusión, dentro dos símbolos, da Festa Nacional de Galicia, así como a definición, e non a simple enumeración, dos catro símbolos principais: a bandeira, o himno, o escudo e a festa nacional.

c) Deben establecerse, como elementos básicos da identidade de Galicia, a lingua, a cultura e o territorio.

d) Para ser coherentes coa declaración de cooficialidade do galego e do castelán en Galicia, o estatuto xurídico das dúas linguas debe ser exactamente igual, o que implica que o dereito a usalas e o deber de coñecelas debe aplicarse ás dúas. 

e) O Estatuto debe especificar a sede da capital de Galicia.

f) Aínda que non é doado cambiar termos xa establecidos, podería considerarse a posibilidade de que o executivo se chamase Consello de Galicia, no canto de Xunta de Galicia (nome de importación castelá, aínda que moi antigo).

g) Os lugares da memoria son elementos moi importantes para preservar e consolidar a identidade dun pobo. Neste sentido consideramos que é preciso desbloquear a situación do Panteón de Galegos Ilustres para dignificalo e dotalo duns contidos acordes co seu nome. Aínda que, se cadra, non é un asunto que poida figurar expresamente nun Estatuto, coidamos que en todo caso o Parlamento de Galicia sería o órgano axeitado para, de acordo coas outras institucións implicadas, colocar o Panteón baixo a súa tutela. 

II.2) Dos dereitos e deberes dos cidadáns e das cidadás galegos.

Coidamos que o novo Estatuto debe incorporar os seguintes dereitos dos cidadáns e cidadás de Galicia: 

a) A relacionarse en lingua galega con todos os ámbitos da administración pública sen excepcións.

b) A acceder a todos os niveis educativos e a todos os servizos culturais e ao afianzamento da identidade mediante a investigación, a difusión e o coñecemento.

II.3) Da ordenación territorial.

O territorio, como elemento articulador da organización política e social de Galicia, deberá ser obxecto preferente de atención no novo Estatuto. Compételle ao Goberno de Galicia establecer as directrices territoriais tendentes ao seu desenvolvemento harmónico, equilibrado e sustentable.

